रस्सी और रॉड की मदद से रेस्क्यू की कोशिश; दिल्ली-राजस्थान से विशेषज्ञ, महाराष्ट्र से बुलवाया रोबोट
Madhya Pradesh Srishti Kushwaha Rescue Operation Video Update. Follow  Sehore Borewell Video Footage and Latest News  On Dainik Bhaskar (दैनिक भास्कर) सीहोर में 300 फीट गहरे बोरवेल में गिरी तीन साल की बच्ची का रेस्क्यू ऑपरेशन जारी है। हादसा मुंगावली में मंगलवार दोपहर करीब एक बजे हुआ।
सीहोर के मुंगावली गांव में तीन साल की बच्ची सृष्टि के 300 फीट गहरे बोरवेल में गिरे अब 34 से ज्यादा घंटे हो गए है, लेकिन अब तक उसका रेस्क्यू नहीं हो पाया है। हालांकि बुधवार दोपहर को आर्मी ने मोर्चा संभाल लिया है। जिला पंचायत सीईओ आशीष तिवारी ने बताया कि दिल्ली और राजस्थान से विशेषज्ञों की टीम को बुलाया गया है। वह गुरुवार सुबह यहां पहुंचेंगे।
बच्ची 100 फीट की गहराई पर फंसी है। जबकि बोर के पैरेलल अब तक 35 फीट तक ही खुदाई हो पाई है। चट्टानों के कारण खुदाई में दिक्कतें आ रही हैं। वहीं सेना ने अपने स्तर पर बोर में रस्सी और रॉड डालकर बच्ची को बाहर निकालने की कोशिश की है। बच्ची के कपड़े फटने से ये कोशिश नाकाम रही। सेना के जवान फिर से ऐसी ही कोशिश में जुटे है। मौके पर डॉक्टर्स के साथ एंबुलेंस मौजूद है।
29 फीट पर फंसी थी, 100 पर पहुंच गई
सृष्टि नाम की 3 साल की ये बच्ची मंगलवार दोपहर करीब एक बचे खेलते-खेलते खेत में बने बोलवेल में गिर गई थी। वह 29 फीट की गहराई पर अटक गई। जानकारी मिलने पर मौके पर प्रशासन, पुलिस, एसडीआरएफ, एनडीआरएफ की टीमें पहुंच गई और रेस्क्यू ऑपरेशन शुरू किया। बोरवेल के पैरेलल खुदाई की गई। इस दौरान कंपन से बच्ची और गहराई में जा फंसी। वह करीब 100 फीट की गहराई पर फंसी है। खुदाई में 10 से ज्यादा JCB और पोकलेन मशीनें लगी है।
मुख्यमंत्री शिवराज सिंह चौहान ने कहा कि बच्ची को निकालने के प्रयास लगातार जारी हैं, लेकिन खोदते समय वाइब्रेशन के कारण वह नीचे खिसक गई है। हमने आर्मी को कॉल कर मौके पर भेजा है। NDRF और SDRF पहले से काम कर रही हैं। हमारा पूरा प्रयास है बच्ची को सुरक्षित निकाल लिया जाए। इधर पुलिस ने खेत मालिक गोपाल को हिरासत में ले लिया है।
बच्ची का नाम सृष्टि बताया गया है। उसके पिता का नाम राहुल कुशवाहा है। बच्ची तक ऑक्सीजन पहुंचाई जा रही है। उसके मूवमेंट पर नजर रखने के लिए बोरवेल के अंदर इंस्पेक्शन कैमरा भी डाला गया है। एंबुलेंस और मेडिकल टीम भी मौके पर तैनात है।
रेस्क्यू के लिए महाराष्ट्र से मंगवाया रोबोट
सांसद प्रज्ञा ठाकुर मौके पर पहुंची। उन्होंने कहा- मैंने बोरवेल में झांककर देखा, लेकिन अंधेरा होने से बच्ची नजर नहीं आई। खुदाई के लिए मशीनें बढ़ा दी गई हैं। प्रशासन ने बताया कि महाराष्ट्र से एक रोबोट मंगाया जा रहा है, जिसकी मदद से बच्ची को बाहर निकाला जाएगा। जिसने यह लापरवाही की है, उसे कठाेर सजा मिले। उसने बोर को खुला छोड़ा, जिससे हमारी बच्ची उसमें गिर गई। मैं यह कहती हूं कि यदि अब खुले बोरवेल मिले तो सख्त कार्रवाई के साथ जुर्माना लगाया जाएगा।
गृहमंत्री बोले- जिम्मेदारों पर कार्रवाई की जाएगी
गृहमंत्री नरोत्तम मिश्रा ने कहा, ऐसे मामलों में हर बार कार्रवाई की जाती है और इस बार भी की जाएगी। प्रशासन लगातार रात भर जागकर रेस्क्यू में लगा है। चूंकि बोरिंग चट्‌टानों के बीच है, इसलिए मुश्किलें आ रही हैं। होमगार्ड, NDRF, SDRF के जवान वहां मौजूद हैं। दिक्कत तब आती है जब ड्रिलिंग की जाती है, बच्ची नीचे सरक रही है। लगातार युद्ध स्तर पर प्रयास जारी है। मुख्यमंत्री स्वयं निगाह बनाए हुए हैं।
हुक से निकालने का प्रयास सफल नहीं हुआ
SDM अमन मिश्रा ने बताया कि बोर में हुक डालकर निकालने का प्रयास किया गया था, जो सफल नहीं हो सका है। बोर में हल्का पानी रिस रहा है। जिला पंचायत CEO आशीष तिवारी ने बताया कि बच्ची के मूवमेंट नहीं आ रहे हैं। खुदाई में नीचे मिले पत्थर बहुत ही हार्ड हैं। पत्थरों के कारण खुदाई में दिक्कत आ रही है। उन्हें तोड़ने के लिए पोकलेन मशीन के पंजे से बड़ी ड्रिल मशीन को बांधा हुआ है। उसी की मदद से पत्थर को तोड़ा जा रहा है। यही कारण है कि रेस्क्यू में तेजी नहीं आ पा रही है।
मुख्यमंत्री कार्यालय के अधिकारी जिला प्रशासन से संपर्क में
SDM अमन मिश्रा ने बताया, 'हमें करीब डेढ़ बजे सूचना मिली थी कि बच्ची बोरवेल में गिर गई है। NDRF, SDRF के साथ लोकल प्रशासन रेक्स्यू में जुटा है। मुख्यमंत्री शिवराज सिंह चौहान ने घटना का संज्ञान लिया है। उन्होंने प्रशासन को निर्देश दिए हैं कि बच्ची को निकालने के समुचित प्रयास करें। मुख्यमंत्री कार्यालय के अधिकारी सीहोर जिला प्रशासन से संपर्क में हैं।'
मां बोली- मुझे पुकारते हुए बोरवेल में चली गई
बच्ची की मां ने बुधवार सुबह बताया कि सृष्टि खेलते-खेलते बोरवेल में चली गई। मैंने उसे देखा तो मैं दौड़ लगाकर गई, तब तक वह बोरवेल में चली गई। मेरी बेटी मेरी आंखों के सामने मुझे पुकारते हुए बोर में गिर गई। वह रो रही थी। मैंने सबसे पहले मेरी सास को बुलाया। वह बोर पड़ोसी का है। मेरी दो बच्चियां हैं। सृष्टि सबसे बड़ी है।
दादी की आंखों के सामने हादसा
बच्ची की दादी कलावती बाई ने बताया- सृष्टि खेलने के लिए घर से बाहर गई थी। मैं तब वहीं थी। घर के पास ही दूसरे का खेत है। उसमें बोरवेल पर एक तगाड़ी रखी थी। सृष्टि खेलते-खेलते उसमें बैठ गई और अंदर जा गिरी। मैं चिल्लाते हुए उसे पकड़ने गई। चीख सुनकर मेरा बेटा और गांव वाले वहां आए।
पिता ने कहा- बेटी सही सलामत बाहर निकल आए
बच्ची के पिता राहुल कुशवाहा ने कहा- मेरी 3 साल की बेटी खेलते हुए घर से बाहर आ गई। पत्नी उसे लेने के लिए आ रही थी, तभी वह दौड़कर बोरवेल की तरफ चली गई। मैं बस यही चाहता हूं कि वह सही सलामत बाहर निकल आए।
खबर लगातार अपडेट की जा रही है...